OBRAZLOŽITVENI MEMORANDUM

Svet je novembra 2004 pooblastil Komisijo za pogajanja o posameznih okvirnih sporazumih o partnerstvu in sodelovanju (v nadaljnjem besedilu: SPS) s Tajsko, Indonezijo, Singapurjem, Filipini, Malezijo in Brunejem. Pogajanja s Filipini so se začela februarja 2009 in končala junija 2010. Potem ko je Coreper potrdil SPS, sta ga obe strani parafirali 25. junija 2010. SPS je bil podpisan v Pnom Penhu 11. julija 2012 na ministrskem srečanju regionalnega foruma ASEAN.

SPS s Filipini je doslej edini dvostranski sporazum s Filipini in nadomešča sedanji pravni okvir Sporazuma o sodelovanju med Evropsko gospodarsko skupnostjo in državami članicami Združenja držav jugovzhodne Azije (ASEAN) iz leta 1980. S političnega vidika je SPS s Filipini pomemben korak h krepitvi bilateralnih odnosov in vloge EU v jugovzhodni Aziji na podlagi skupnih vrednot, kot so demokracija in človekove pravice. Odpira pot okrepljenega političnega, regionalnega in globalnega sodelovanja.

SPS vsebuje zaveze, ki so osrednji del zunanje politike EU, vključno z določbami o človekovih pravicah, neširjenju orožja, boju proti terorizmu in Mednarodnem kazenskem sodišču. Vključuje tudi aktualna področja, kot sta mirovni proces in obvladovanje tveganja naravnih nesreč.

SPS krepi sektorsko sodelovanje na najrazličnejših področjih politike, kot so migracije, obdavčenje, okolje, energetika, znanost in tehnologija, pomorski in zračni promet, turizem, kultura, pranje denarja in financiranje terorizma, prepovedane droge, organizirani kriminal ter korupcija.

SPS znatno razširja obseg skupnega delovanja na gospodarskem in trgovinskem področju. Vsebuje pomembno poglavje o trgovinskem sodelovanju, ki naj bi olajšalo pogajanja o sporazumu o prosti trgovini. Sklenitev SPS je v skladu s cilji EU o oblikovanju celovitega in skladnega gospodarskega in političnega okvira za odnose med EU in državami ASEAN. Poleg tega ima SPS pomembno razvojno komponento, ki vključuje stroge predpise za zaščito finančnih interesov EU.

Komisija opozarja, da je Sklep Sveta št. 2012/272/EU o podpisu Sporazuma o partnerstvu in sodelovanju s Filipini predmet zadeve C-377/12 pred Sodiščem: Komisija je Sodišču predlagala, naj zgoraj navedeni sklep razglasi za ničnega v delu, v katerem je Svet dodal pravne podlage, povezane s prevozom (člena 91 in 100 PDEU), ponovnim sprejemom (člen 79(3) PDEU) in okoljem (člen 191(4) PDEU). Komisija je Sodišču predlagala, naj v veljavi ohrani učinke izpodbijanega sklepa. Na podlagi sodbe Sodišča v zadevi C-377/12 so pravna osnova za ta predlog Sklepa Sveta o sklenitvi SPS členi 207, 209 in 218(6).

Komisija opozarja Svet na uvodno izjavo v Sporazumu, ki se nanaša na poseben položaj Združenega kraljestva, Irske in Danske na podlagi protokolov 21 in 22 k pogodbama. Ta uvodna izjava se doda zgolj zaradi načina nastanka tega besedila. Odvisno od izida zadeve C-377/12, o kateri trenutno odloča Sodišče, bo ta uvodna izjava pozneje morda izpuščena ali bo njeno besedilo preoblikovano. Komisija meni, da postopek za sklenitev tega sporazuma ne more biti končan, dokler sodba v tej zadevi še ni sprejeta.

2013/0441 (NLE)

Predlog

SKLEP SVETA

o sklenitvi Okvirnega sporazuma o partnerstvu in sodelovanju med Evropsko unijo in njenimi državami članicami na eni strani ter Republiko Filipini na drugi strani

SVET EVROPSKE UNIJE JE –

ob upoštevanju Pogodbe o delovanju Evropske unije, zlasti členov 207 in 209 v povezavi s členom 218(6)(a) Pogodbe,

ob upoštevanju predloga Evropske komisije,

ob upoštevanju odobritve Evropskega parlamenta,

Ob upoštevanju naslednjega:

(1) V skladu s Sklepom Sveta št. 2012/272/EU[1] je bil 11. julija 2012 podpisan Okvirni sporazum o partnerstvu in sodelovanju med Evropsko unijo in njenimi državami članicami na eni strani ter Republiko Filipini na drugi strani, s pridržkom njegove poznejše sklenitve.

(2) Sporazum bi bilo treba odobriti v imenu Evropske unije –

SPREJEL NASLEDNJI SKLEP:

Člen 1

Okvirni sporazum o partnerstvu in sodelovanju med Evropsko unijo in njenimi državami članicami na eni strani ter Republiko Filipini na drugi strani se odobri v imenu Unije.

Besedilo Sporazuma je priloženo k temu sklepu.

Člen 2

Skupnemu odboru iz člena 48 Sporazuma predseduje visoki predstavnik Unije za zunanje zadeve in varnostno politiko.

V Skupnem odboru so zastopane Unija ali, odvisno od vsebine, Unija in države članice.

Člen 3

Predsednik Sveta imenuje osebo, ki je v imenu Evropske unije pooblaščena za uradno obvestilo iz člena 57(1) Sporazuma.

Člen 4

Ta sklep začne veljati na dan sprejetja. Objavi se v Uradnem listu Evropske unije.

V Bruslju,

Za Svet

Predsednik

[1] UL L 134, 24.5.2012, str. 3.